SL Uradni list Evropske unije C 60/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2012/C 60/11

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„CORDEIRO MIRANDÊS“/„CANHONO MIRANDÊS“

ES št.: PT-PDO-0005-0787-12.08.2009

ZGO ( ) ZOP ( X )

1. Ime:

„Cordeiro Mirandês“/„Canhono Mirandês“

2. Država članica ali tretja država:

Portugalska

3. Opis kmetijskega proizvoda ali živila:

3.1 Vrsta proizvoda:

Skupina 1.1 – Sveže meso (in drobovina)

3.2 Opis proizvoda, za katerega se uporablja ime iz 1. točke:

„Cordeiro Mirandês“ ali „Canhono Mirandês“ je meso, pridobljeno z zakolom ovac pasme Churra Galega Mirandesa katerega koli spola, ki so identificirane in vnesene v zootehnični register za to pasmo, stare največ 4 mesece ter skotene in vzrejene v tradicionalnem ekstenzivnem sistemu kmetovanja, pri čemer je meso razrezano in pakirano v skladu s pravili iz specifikacije in na opredeljenem geografskem območju.

Ne glede na starost ovac ob zakolu je lahko meso „Cordeiro Mirandês“ ali „Canhono Mirandês“ dano na trg:

1. kot trupi ali polovice trupov;

2. predpakirano, celo ali v kosih.

Rebra morajo biti narezana na povprečno 2,5 cm debele kose.

Zaradi načina kmetovanja in načina proizvodnje, ki se uporabljata na geografskem območju, ima meso „Cordeiro Mirandês“ ali „Canhono Mirandês“ naslednje značilnosti:

(a) Teža trupa: trupi se glede na težo razvrstijo v kategorije A, B in C na naslednji način:

(b) Vsebnost maščobe: maščoba je bela, svetleča in čvrsta ter je nekoliko debelejša, kadar je trup težji. Iz nje se ne cedi in je mehka.

(c) Senzorične lastnosti: meso je rožnate barve, izjemno mehko, sočno in zelo okusno ter je le nekoliko marmorirano z medmišično maščobo. Mišice so čvrste ter zelo sočne in mehke. Kar zadeva sočnost, čvrstost, intenzivnost arome ali splošno sprejemljivost, se navedene tri kategorije mesa „Cordeiro Mirandês“ ali „Canhono Mirandês“ ne razlikujejo bistveno.

3.3 Surovine (samo za predelane proizvode):

Ni relevantno.

3.4 Krma (samo za proizvode živalskega izvora):

Hranjenje je tesno povezano z razvrstitvijo mesa „Cordeiro Mirandês“ ali „Canhono Mirandês“ v kategorije. Kategorija A zajema le živali, ki se štejejo za sesna jagnjeta, ker se hranijo le z materinim mlekom. Ko dosežejo starost treh tednov, začnejo postopoma uživati trdno hrano in se štejejo za pašna jagnjeta, ko dosežejo ustrezno starost in težo, pa so uvrščena v kategoriji B in C. Ko se začnejo stalno prehranjevati z regionalnimi rastlinskimi vrstami, se njihovi hrani dodajajo žitna zrna, tem pa se dodajajo pšenična slama, naravna trava, ovsena slama, krmni oves, rž in koruza, ki rastejo na kmetiji. Kadar kmetijsko gospodarstvo samo ne proizvede dovolj te krme ali v izjemnih okoliščinah (suša, naravne nesreče, požar, pozeba ali druge okoliščine), se lahko krma kupi od drugih kmetijskih gospodarstev na opredeljenem geografskem območju, pri čemer količina kupljene krme ni omejena. Uporaba te krme je dovoljena, če:

— ne presega 50 % dnevnega obroka,

— krmni koncentrat ne presega 35 % dnevnega obroka in je njegova sestava v skladu s specifikacijo,

— se spremljata proizvodnja tega krmnega koncentrata in hranjenje živali z njim.

Za hrano živali se uporabljajo le naravni proizvodi, pri čemer je prepovedana uporaba proizvodov, ki bi lahko vplivali na njihovo rast in razvoj, kot so hormoni, antibiotiki, sulfonamidi, anabolni steroidi, kokcidiostatiki in drugi prepovedani proizvodi.

3.5 Posebni proizvodni postopki, ki jih je treba izvajati na opredeljenem geografskem območju:

Ime „Cordeiro Mirandês“ ali „Canhono Mirandês“ se lahko uporablja le za meso živali, ki se skotijo, hranijo, redijo in zakoljejo na kmetijskih gospodarstvih na opredeljenem geografskem območju ter jih za ta namen registrira in odobri skupina za upravljanje.

Za takšno odobritev morajo biti izpolnjeni naslednji kumulativni pogoji:

— kmetijska gospodarstva proizvajalcev so na opredeljenem geografskem območju,

— živali, ki bodo dane na trg, morajo biti ustrezno identificirane in vnesene v zootehnični register za pasmo Churra Galega Mirandesa,

— sistem kmetovanja, ki se uporablja, je zlasti glede hranjenja živali, teže in starosti za zakol v skladu s specifikacijo,

— za proizvajalce veljajo pravila proizvodnje, poleg tega se zanje uporablja sistem nadzora in certificiranja,

— proizvajalci se pisno zavežejo, da bodo spoštovali določbe specifikacije.

3.6 Posebna pravila za rezanje, ribanje, pakiranje itn.:

Ni relevantno.

3.7 Posebna pravila za označevanje:

Ne glede na to, kako je proizvod dan v prodajo, morajo imeti vsi kosi ali embalaže poleg obveznega besedila ustrezne oznake in navedbe:

— Cordeiro Mirandês – Denominação de Origem Protegida ali Canhono Mirandês – Denominação de Origem Protegida,

— logotip proizvoda,

— ime in naslov proizvajalca ali skupine proizvajalcev, ki da proizvod na trg,

— logotip EU (po registraciji pri EU),

— identifikacijsko številko živali,

— certifikacijsko oznako,

— navedbo uvrstitve trupa v kategorijo A, B ali C,

— datum in kraj zakola,

— naslov za pritožbe in poizvedbe.

V nobenem primeru ne sme biti namesto imena in naslova proizvajalca ali skupine proizvajalcev, ki da proizvod na trg, navedeno ime katerega koli drugega organa, tudi če je ta odgovoren za proizvod.

Tržnemu imenu, tj. Cordeiro Mirandês ZOP ali Canhono Mirandês ZOP, ne sme biti dodano nobeno drugo sklicevanje ali navedba, niti blagovne znamke distributerjev ali drugih udeležencev.

4. Kratka opredelitev geografskega območja:

Geografsko območje za „Cordeiro Mirandês“ ali „Canhono Mirandês“ zajema občine Miranda do Douro, Mogadouro in Vimioso ter okrožje Bragança.

5. Povezanost z geografskim območjem:

5.1 Posebnosti geografskega območja:

Na vrsto kmetijstva v regiji bistveno vplivajo morfološka raznolikost gora, srednje rodovitna do nerodovitna zemlja, nizka količina padavin, ki je neenakomerno porazdeljena čez leto, in reke v globokih dolinah, zato je z vidika kmetijstva območje razdeljeno na dva ločena, vendar medsebojno povezana dela, in sicer planoto in pobočja. Na pobočjih prevladuje sredozemsko kmetijstvo: gojenje vinske trte, oljk in mandljevcev ter vzreja avtohtonih malih prežvekovalcev. Na planoti prevladujejo žita in živinska krma z naravnimi pašniki, ki so lokalno poznani kot lameiros in se uporabljajo za avtohtone pasme, ki se hranijo s strniščnimi posevki in žiti na zemljiščih v prahi. Veliko krmnih in pašnih površin na planoti zagotavlja dovolj hrane za govedo in ovce, ki bi sicer tekmovale med sabo za razpoložljive vire. Ovce se, poleg majhnih količin hrane z različnih vrst grmičevja na planoti Miranda, na večini pašne površine hranijo s strniščnimi posevki in poljščinami, prostorastočo travo, ki raste na neobdelanih zemljiščih, in poljščinami na zemljiščih v prahi. Ime pasme Churra Mirandesa vsebuje ime regije, tj. planote Miranda, ki je proizvodno območje, na katerem se danes ovce te pasme vzrejajo v občinah Miranda do Douro, Vimioso in Mogadouro. Začetki te pasme segajo v daljno preteklost regije. Keltski zavojevalci so prvi križali ovce na Portugalskem z ovni, ki so jih pripeljali s sabo, in tako ustvarili prvotno pasmo, iz katere izhajajo sedanje ovce. Ovce pasme Churra Galega Mirandesa so zelo trdožive ter primerne za geografske in klimatske pogoje na planoti Miranda in pobočjih bregov reke Douro. Morfološke značilnosti in značilnosti vzreje ovac te pasme dokazujejo, kako zelo dobro so se prilagodile posebnostim geografskega območja in zgoraj navedenemu načinu njihove vzreje. Zaradi kratkih in močnih nog lahko med pašo na planoti Miranda prehodijo dolge razdalje, pri čemer so zaradi topografije planote njihove noge čokate, parklji pa močni. Zaradi majhne rasti, majhnih ušes in dlake so zaščitene pred nizkimi zimskimi temperaturami. V teh pogojih sta načina vzreje in gnanja pasme Churra Galega Mirandesa na pašo zelo povezana z družinsko tradicijo ter posebnim dolgoletnim znanjem in izkušnjami. Način gnanja črede in njihovega vodenja na pašo je del znanja in spretnosti ovčjereje pri tej pasmi. Poleg tega je proizvodnja volne, ki je velikega gospodarskega pomena za regijo, zelo pomembno prispevala k ohranjanju teh ovac na planoti Miranda. Njihovo meso je že dolgo del prehrane lokalnega prebivalstva. Tako ljudje v regiji med drugim vedo, kako rezati meso in z njim ravnati ter kako razrezati trup, kar prispeva k njegovemu posebnemu okusu.

5.2 Posebnosti proizvoda:

Posebnosti proizvoda so povezane s pasmo živali, predvsem z načinom njene vzreje in hranjenja. Zaradi tradicionalnega načina hranjenja teh živali, ki temelji na izkoriščanju lokalnih virov, je njihovo meso zelo mehko z izrazito sočno in mehko maščobo, iz katere se ne cedi. Mišice so čvrste in enakomerno marmorirane z medmišično maščobo, kar prispeva k zelo posebnim organoleptičnim lastnostim, kot sta izrazita mehkost in sočnost. Način rezanja rebrnega dela „Cordeiro Mirandês“ ali „Canhono Mirandês“ je značilen za to meso in edinstven. Povprečna debelina reber je 2,5 cm, kar zagotavlja večji izkoristek trupa in poseben okus, zato potrošniki meso „Cordeiro Mirandês“ ali „Canhono Mirandês“ bolj cenijo.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Planota Miranda, ki je geografsko območje proizvodnje mesa „Cordeiro Mirandês“ ali „Canhono Mirandês“, je nedvomno najpomembnejša za pasmo Ovelha Churra Mirandesa. Sloves tega proizvoda, ki je dobro uveljavljen na trgu, izhaja iz posebnih fizičnih in senzoričnih lastnosti mesa. Proizvodnja mesa „Cordeiro Mirandês“ ali „Canhono Mirandês“ je tesno povezana z značilnostmi tal in podnebja te regije, za katero sta značilna nerodovitna zemlja in suho podnebje, ki zahteva ekstenzivno kmetijstvo za žitarice in je ugodno za naravne pašnike z naravno vegetacijo, povezano z drevesi, ki tam rastejo. Ko se živali pasejo, se torej hranijo s prostorastočo travo na neobdelanih zemljiščih in poljščinami na zemljiščih v prahi ter manjšimi količinami različnih rastlinskih vrst, ki rastejo na planoti Miranda, kot so bela relika (Cytisus multiflorus), srpasta košeničica (Genista falcata), brškin (Cistus ladanifer) in francoska sivka (Lavandura pedinculata). Za travniško rastlinstvo so značilni spremenljiva stoklasa (Bromus commutatus), trstikasta bilnica (Festuca arandinacea), krhka hrbtoresa (Gaudinia fragilis), travniški lisičji rep (Alopecurus brachystachys), stoklasasti bingeljc (Vulpia bromoides) in angleška ljulka (Lolium perenne). Seno je običajno naravno travniško seno (naravno travniško rastlinstvo), slama, s katero se hranijo, pa je običajno pšenična in ovsena slama. Rž, pšenica in ječmen se dajejo celi ali zmleti v moko. Ta hrana skupaj z značilnostmi pasme in načinom ovčjereje, ki ga lokalno prebivalstvo tako dobro pozna, prispeva k edinstvenemu videzu, mehkosti in sočnosti mesa „Cordeiro Mirandês“ ali „Canhono Mirandês“, ki so v tej regiji tako cenjeni.

Sklic na objavo specifikacije:

(člen 5(7) Uredbe (ES) št. 510/2006)

http://www.gpp.pt/Valor/doc/CE_Cordeiro_Mirandes.pdf

(1) UL L 93, 31.3.2006, str. 12.